作者:李商隱
標題:漫成五章
內容:沈宋裁辭矜變律，王楊落筆得良朋。當時自謂宗師妙，今日惟觀對屬能。李杜操持事略齊，三才永珍共端倪。集仙殿與金鑾殿，可是蒼蠅惑曙雞。生兒古有孫徵虜，嫁女今無王右軍。借問琴書終一世，何如旗蓋仰三分。代北偏師銜使節，關中裨將建行臺。不妨常日饒輕薄，且喜臨戎用草萊。郭令素心非黷武，韓公本意在和戎。兩都耆舊偏垂淚，臨老中原見朔風。